***Semmelweis Egyetem Kollégiumok Igazgatósága***

***Nővérszálló,***

***1083 Budapest, Illés u. 15.***

**Nővérszálló Tűzvédelmi Szabályzat**

1. A Nővérszálló épületében tilos a dohányzás. A tiltás alá mindennemű dohánytermék (cigaretta, szivar, pipadohány, vágott és egyéb formában előforduló dohánytermék, vízipipa és egyéb szerkezet) és eszköz beletartozik.
2. A szobákban tilos hőfejlesztéssel járó villamos berendezést használni. Hajszárítót és hajsütővasat csak a mosdóban szabad használni. Elektromos fűtőtest (hősugárzó) használata a Nővérszálló egész területén tilos.
3. A Nővérszálló épületében a nyílt láng használata, illetve éghető gázok, folyadékok és porok tárolása tilos (gázpalack, pirotechnikai eszköz stb.)
4. A Nővérszállón tilos olyan eszközt, készüléket használni vagy elhelyezni, amely téves tűzjelzést eredményezhet (párásító készülék, füstölő, gyertya stb.)
5. A Nővérszállón tilos a tűzérzékelők (füst és lángérzékelők) letakarása, kiiktatása, kikapcsolása vagy megrongálása. A tűzjelző rendszer szándékos „élesítése” (riasztás) fegyelmi felelősségre vonás mellett büntető feljelentést is von maga után. Hanyagságot, figyelmetlenséget követő riasztás költségei az érintett személyt terhelik.
6. Tilos a villamos berendezéseket letakarni, villamos vezetékre és lámpatestekre gyúlékony anyagot, dekorációt elhelyezni.
7. A Nővérszálló helyiségeit kizárólag rendeltetésének megfelelően szabad használni.
8. A lakószoba (konyha) elhagyásakor meg kell győződni arról, hogy a visszahagyott körülmények nem rejtenek-e magukban tűzveszélyt. A villamos hálózatról működtetett készülékeket és berendezéseket feszültség mentesíteni kell, a hálózati kapcsolatot meg kell szüntetni. A hűtőszekrényeket nem kell lekapcsolni. Az utolsó személy távozáskor a világítást köteles lekapcsolni.
9. Főzésre kijelölt helyen főzni, ételt melegíteni, sütni csak felügyelet mellett szabad. A sütő-főzőberendezéseket használat után feszültség mentesíteni kell. A készülékeket használat után meg kell tisztítani a rárakódott szennyeződésektől, mert azok tűzveszélyesek.
10. Minden elektromos hibát azonnal jelezni kell a hibafüzetbe. Hibás elektromos berendezés semmilyen körülmények között nem használható.
11. Nővér a kollégium területén elektromos szerelést nem végezhet. Elektromos jellegű munkát, szerelést csak szakember vagy ezzel a feladattal megbízott dolgozó végezhet.
12. Az épületben elhelyezett tűzvédelmi berendezéseket és eszközöket csak rendeltetésüknek megfelelően szabad használni. Tilos azok mozgatása, kijelölt helyükről történő eltávolítása.
13. A Nővérszálló területén a főbejáratot, a helyiségek (raktárak, közös helyiségek stb.) ajtóit, folyosókat, vészkijáratokat, tűzvédelmi felszereléseket, berendezéseket és készülékeket, villamos berendezéseket és kezelő elemeit, villamos kapcsolószekrényeket, a berendezések megközelítési útvonalait teljes szélességben állandóan szabadon és tisztán kell tartani.
14. Tilos továbbá a lakószobákban a menekülés kijelölt útját elzárni, leszűkíteni.
15. A Nővérszálló egész területén a rendre, tisztaságra fokozott figyelmet kell fordítani.
16. A Nővérszállón tűzriadó elrendelésekor a bennlakó/vendég köteles a szobáját vagy a használt helyiséget elhagyni és a kijelölt területre vonulni.
17. A Tűzvédelmi Szabályzat betartása a Nővérszálló területén tartózkodókra kötelező. A szabályzat betartásáért és betartatásért a vendégek esetén a vendéglátó, rendezvény tartása esetén a rendező a felelős.
18. A Tűzvédelmi Szabályzat megsértése az elhelyezés megszüntetését, az okozott kár megtérítését, súlyosabb esetben szabálysértési illetve büntető jogi felelősségre vonást von maga után.

Budapest, 2014. január 20.

Dr. Godó Ferenc

főigazgató